b'\n_START_ARTICLE_\nPodzemna \xc5\xbeeljeznica Minsk\n_START_PARAGRAPH_\nPodzemna \xc5\xbeeljeznica Minsk (na bjeloruskom jeziku \xe2\x80\x9e\xd0\x9c\xd1\x96\xd0\xbd\xd1\x81\xd0\xba\xd1\x96 \xd0\xbc\xd0\xb5\xd1\x82\xd1\x80\xd0\xb0\xd0\xbf\xd0\xb0\xd0\xbb\xd1\x96\xd1\x82\xd1\x8d\xd0\xbd\xe2\x80\x9c \xc4\x87irili\xc4\x8dnim pismom ili \xe2\x80\x9eMinski metrapaliten\xe2\x80\x9c latini\xc4\x8dnim pismom) sustav je podzemnog javnog prijevoza u glavnom gradu Bjelorusije Minsku. Dnevno prevozi oko 800.000 putnika.\n_START_SECTION_\nPovijest\n_START_PARAGRAPH_\nU razdoblju od 1950. do 1970. godine broj stanovnika u gradu pre\xc5\xa1ao je milijun, tako da su planovi za izgradnju brzog gradskog prijevoza nastali krajem 1960-ih. Radovi na izgradnju zapo\xc4\x8deli su 16. lipnja 1977. godine, a prvi dio sustava pu\xc5\xa1ten je u promet 30. lipnja 1984., kao deveti metro na podru\xc4\x8dju Sovjetskog Saveza._NEWLINE_Bez obzira na raspad SSSR-a, radovi su i dalje neometano napredovali tijekom 1990-ih, za razliku od npr. gradova Jerevana i Samare, gdje su obustavljeni radi nedostatka novca._NEWLINE_Sustav se konstantno razvijao, a zadnje aktivnosti zavr\xc5\xa1ene su u studenom 2012. godine.\n_START_SECTION_\nOsnovne informacije\n_START_PARAGRAPH_\nMetro u Minsku ima dvije linije \xe2\x80\x93 Linija 1, plave boje  (\xe2\x80\x9eMasko\xc5\xadskaja\xe2\x80\x9c) i Linija 2, crvene boje (\xe2\x80\x9eA\xc5\xadtazavodskaja\xe2\x80\x9c). Ukupna du\xc5\xbeina tra\xc4\x8dnica iznosi 35.5 km, a ukupan broj postaja je 28. Kao i mnogi drugi metro sustavi u biv\xc5\xa1im sovjetskim zemljama, i ovdje su postaje umjetni\xc4\x8dki ukra\xc5\xa1ene. Ve\xc4\x87ina njih je dekorirana u socijalisti\xc4\x8dkom stilu, no sve je vi\xc5\xa1e novih i obnovljenih stanica koje su ure\xc4\x91ene prema najmodernijim trendovima. Prijevozom upravlja tvrtka "Minsky Metropoliten".\n_START_SECTION_\nBudu\xc4\x87nost\n_START_PARAGRAPH_\nTrenutno se radi na pro\xc5\xa1irenju Plave linije prema novim stambenim \xc4\x8detvrtima u jugozapadnom dijelu grada. Tako\xc4\x91er, vjerojatno \xc4\x87e se pro\xc5\xa1irivati i Crvena linija. Po\xc4\x8detak gradnje tre\xc4\x87e linije planira se za 2011. godinu, a prvo otvorenje njegova dijela za 2017. Gradnja \xc4\x8detvrte linije tako\xc4\x91er je u okvirnim planovima, ali ne\xc4\x87e zapo\xc4\x8deti prije 2015. godine.'